กระทรวงแรงงาน ยืนยันความพร้อมให้บริการตรวจโควิด-19 แก่ผู้ประกันตนที่มีความเสี่ยง  และอยู่ในพื้นที่กรุงเทพฯ
นายนันทชัย ปัญญาสุรฤทธิ์ ผู้ตรวจราชการกรม สำนักงานประกันสังคม ในฐานะโฆษกสำนักงานประกันสังคม กล่าวว่า ขณะนี้กระทรวงแรงงานและหน่วยงานที่เกี่ยวข้องได้เตรียมความพร้อมให้ผู้ประกันตนลงทะเบียนตรวจโควิด-19 แล้ว โดยเริ่มวันแรกพรุ่งนี้ (17 เม.ย. 64) เวลา 9.00 น. เป็นต้นไป เพื่อให้ผู้ใช้แรงงานที่ส่วนใหญ่เดินทางกลับต่างจังหวัดและมีความเสี่ยง ได้เข้ารับการตรวจเชื้อโควิด-19 ก่อนที่จะกลับไปทำงานหรือพบปะกันในสถานประกอบการ เพื่อป้องกันการแพร่เชื้อ ทั้งนี้ผู้ประกันตนที่มีความเสี่ยงเข้าหลักเกณฑ์ในการตรวจคัดกรอง อาทิ มีไข้อุณหภูมิตั้งแต่ 37.5 องศาเซลเซียสขึ้นไป ไอ น้ำมูก เจ็บคอ มีผื่นขึ้น ตาแดง หายใจเหนื่อยหรือหายใจลำบาก มีประวัติสัมผัสกับผู้ป่วยยืนยันโควิด-19 สามารถเข้ารับการตรวจโควิด-19 ได้ที่ศูนย์เยาวชนกรุงเทพมหานคร (ไทย-ญี่ปุ่น) เขตดินแดง โดยขั้นตอนการลงทะเบียนให้ค้นหาคำว่า “แรงงานเราสู้ด้วยกัน” จากนั้นให้คลิกลิงก์ https://sso.icntracking.com/home/ หรือสแกนผ่าน QR Code จะมีแบบฟอร์มให้ลงทะเบียน โดยกรอกเลขประจำตัวประชาชน 13 หลัก หรือเลขพาสปอร์ต และข้อมูลประเมินความเสี่ยง เมื่อลงทะเบียนเสร็จสิ้นจะได้รับวันที่หรือรอบเข้ารับการตรวจ โดยสามารถสามารถลงทะเบียนได้ตั้งแต่วันที่ 15 เมษายน 2564 ตั้งแต่เวลา 18.00 น. เป็นต้นไป และแต่ละวันลงทะเบียนได้วันละ 3,000 คน แบ่งเป็นช่วงเช้า 1,500 คน ช่วงบ่าย 1,500 คน ซึ่งเมื่อเข้ารับการตรวจหาเชื้อโควิด-19 เรียบร้อยแล้ว ให้รอรับผลการตรวจทาง SMS ตามหมายเลขโทรศัพท์ที่แจ้งไว้ สำหรับผู้ประกันตนที่เข้าตรวจคัดกรองแล้วพบว่าติดเชื้อ โฆษกสำนักงานประกันสังคม ยืนยันว่าไม่ต้องกังวล เพราะได้เตรียมพื้นที่รองรับไว้แล้ว เบื้องต้นมี 1,000-2,000 เตียง และจะหาแนวทางขยายพื้นที่รองรับเพิ่มเติม ขณะเดียวกันประกันสังคมจะดูแลตลอดจนสิ้นสุดการรักษาพยาบาล